# Epilog ann dez kenta a Zantez Triphyna

* Aotrounez hag Itronezed,
* Deut a bep-tu wit bon gwelet, —
* Ha c’hui, breudeur ker a vro-bell,
* ’Zo diredet da Vreiz-Izell,
* Hag oc’h euz bet treuziet ar mor,
* ’Wit gwelet ho mamm-goz Arvor,
* Me a deu d’ho trugarekad,
* ’Wit ho karantez, ho ioul-vad.
* D’ac’h-holl e lavaran : Bennoz !
* Bugale, re-iaouahk, tud-koz,
* Eskop zantel, tud a iliz, —
* Mewel, oberour ha bourghiz.
* Ha c’hui, tudou diwar ar mez,
* Trugare ’wit ho madeles,
* Rag c’hui hon intent hag hon c’har,
* Hag hon anvez iwe, hep mar.
* Ar pez bon euz diskoet ama,
* Euz a vuhez-gaer Triphina,
* Mezelour da holl vroage Breiz,
* ’Zo leun a fumez hag a feiz, —
* N’eo met ewit rei d’ec’h ar c’hoant,
* (Neubeud po ezom a arc’hant,) —
* Da dont da glewet penn-du-benn
* Eur pez ar c’haera ’oufec’h lenn
* Deuit ta warc’hoas d’hon gwelet,
* C’hoarzinn ha gwela a refet ;
* Met bezit leun a vadelez
* Ewit hon faziou, tudou gez.
* Bet’zo un amzer, n’euz ket pell,
* ’Weljac’h dre-holl en Breiz-Izell
* C’hoari hevelep mysteriou,
* War-ar-meas, koulz hag er c’heriou.
* Ha na garfac’h-c’hui ket gwelet
* Ar c’hiz-koz se o reen bepred ? —
* Laret, n’eo ket gwelloc’h, kant gwez,
* C’heuil doare ar re-goz, hep mez ?
* ’Wit mont d’ann hôstaliriou,
* D’ar bâl, d’ann holl gwall-c’hoariou,
* Lec’h ma kolleur arc’hant, iec’hed,
* Ha na ziskeur tra-vad er-bed ?
* Ann holl draou-koz-se a wez-all
* Laka hon c’halon da dridall,
* Hag ar goad en hon gwaziou
* A domm hag a gri a weziou.
* Indann ann douenn mogedet
* Alies e song d’im gwelet
* Skeud ar re-goz, skeud hon tadou,
* A c’houerz ouzimb, hag hon zelaou !
* D’alc’het-mad’ta, holl dut ma bro,
* Ha stourmet beteg ar maro ;
* Stourmet enep ann holl draou-fall
* A zeu d’imb euz a du bro c’hall. —
* Na zarit ket ho taoulagad
* War’r pez ho deûz iwe a vad ;
* Met wit ann drouk, laret bepred ! —
* « Tra ! tra ! — Nentend ket, nentend ket !
* Allaz ! perag na on-me ket
* Muioc’h gwiek, kaeroc’h disket,
* Ewit prezeg hervez ma c’hoant,
* Aotrounez, Itrounezed koant !
* Me gomzje flour ha deread,
* Me raje ur bouket c’houez-vad
* Ewit pep-hini, gant bleuniou
* Hon prajou, bruk bon meneziou.
* Siouas ! n’omp met tudou dister,
* N’anvezomp iez na giziou kèr,
* Hag ar bluenn hag al levriou
* N’int bet biskoas hon benviou.
* Met p’oc’h euz bed ar Vadelez
* D’hon zelaou gant kalz karantez,
* Ha da reï d’imp lod en ho kouel,
* ’Wel d’holl vugale Breiz-Izel ;
* Wit-omp na omp disket nemeur,
* A fell d’imp iwe d’ar breudeur
* Deut d’hon gwelet a-dreuz ar mor
* Laret, gant eur galon digor : —
* — « Breudeur ker, bezomp unanet ;
* » Harpomp iez hon zadou bepred,
* » Ha stourmomp brema, ’vel gwez-all,
* » Enep ar Zaoz, enep ar Gall.
* » P’oc’h euz stoket euz douar Breiz,
* » Laret, ho kalon en ho kreiz
* » N’euz ket tridet gant levenez,
* » N’euz ket tridet gant karantez ?
* » O klewet kana ar Gwerziou
* » Kanet iwe ’n ho meneziou,
* » Ho kalonou, breudeur, laret,
* » N’ho dêuz ket buhanoc’h lammet ? —
* » Laket ho tom en hon hini,
* » Ha touet brema ganeomp-ni
* » Da veza bepred unanet,
* » ’Vel da vreudeur ez eo dleet ;
* » Da harpa beteg ar maro,
* »Hag en pep-lec’h, iez koz hon bro,
* »Ha lavaromp holl en ur vouez,
* » Gant fizians ha gant karantez :
* » Iez ar C’helted, o iez karet,
* » Iez ar Barzed koz a wez-all,
* » Mar euz bastarded, trubarded
* » Hag as tiles ewit iez Gall ;
* » N’euz ket a forz, rag mastaret
* » Ve da gozni gant ho fe-fall ; —
* » Les-int da ober, da laret,
* » Ho c’halon ’zo louz ha tefall !
* » Ann holl Vreizaded a gef mad,
* » Kaled ho fenn ha tomm ho goad,
* » Da harpo beteg ar maro :
* » Rag te, iez ker hon zadou-koz,
* » A gomzont c’hoas er Baradoz,
* » Te eo ar frankiz hag ar Vro ! »
       Plouaret — Guengolo — 1867.